
	Sarunu procedūras ID Nr. AST2025/156 kandidātiem:
SIA "Connecto Latvija"
SIA "Ditra Networks"
Sabiedrība ar ierobežotu atbildību "Enersense"
PA "RECK un LEC"
Personu apvienība "ELSANA un WOLTEC"
Sabiedrība ar ierobežotu atbildību "Primo Baltic"
Sabiedrība ar ierobežotu atbildību "ECC LATVIJA"



Par informācijas sniegšanu sarunu procedūrā, publicējot dalības uzaicinājumu "330kV gaisvadu līniju balstu maiņa" (ID Nr. AST2025/156)

Akciju sabiedrība "Augstsprieguma tīkls" (turpmāk – AST vai Pasūtītājs) organizē sarunu procedūru, publicējot dalības uzaicinājumu "330kV gaisvadu līniju balstu maiņa" (ID Nr.AST2025/156) (turpmāk arī – Iepirkums) saskaņā ar Sabiedrisko pakalpojumu sniedzēju iepirkumu likuma (turpmāk – SPSIL) 13. panta pirmās daļas 3. punktu, Ministru kabineta 28.03.2017. noteikumiem Nr. 187 "Sabiedrisko pakalpojumu sniedzēju iepirkuma procedūru un metu konkursu norises kārtība" (turpmāk – Noteikumi Nr. 187) 2.3. apakšnodaļu un iepirkuma noteikumiem.
Pasūtītājs ir saņēmis jautājumus par Iepirkuma prasībām un sniedz atbildes uz tiem.
1. jautājums
Lūdzam apstiprināt, vai projektēšanas gaitā ir pieļaujama jauno balstu novietojuma korekcija attiecībā pret esošajiem balstiem, ja tas nepieciešams, lai nodrošinātu Pasūtītāja noteikto līnijas avārijas atjaunošanas laiku. 
Vai pareizi saprotam, ka jauno balstu novietojums var atšķirties no esošo balstu atrašanās vietas, ja tiek ievērotas normatīvo aktu, aizsargjoslu un zemes lietojuma prasības?
Atbilde uz 1. jautājumu
Projektējot jauno balstu novietojumu, tie var atšķirties no esošo balstu atrašanās vietām. Nav pieļaujams paplašināt malējo vadu izvietojumu, kā arī paredzēt jaunus balstus jaunos īpašumos.
Avārijas atjaunošanas laiks balstu maiņas gadījumā tiek noteikts, veicot balstu maiņas darbus, nevis izstrādājot projektu.

2. jautājums
Ņemot vērā Tehniskā uzdevuma 4.7. punktā noteikto prasību aprīkot balstus ar kāpšanai paredzētām stepbultām, lūdzam precizēt, vai papildus stepbultām jāparedz arī drošības sliede.
Atbilde uz 2. jautājumu
Pieļaujams balstus aprīkot ar kāpšanai paredzētām stepbultām, trepēm bez drošības sliedes vai trepēm ar drošības sliedi. Izvēlētais risinājums jābalsta uz inženiertehnisko pamatojumu, ņemot vērā darbinieku darba drošību un ergonomiku, paredzēto ekspluatācijas un apkopes biežumu, konstrukcijas ilgmūžību un uzturēšanas izmaksas.
Pasūtītājs neierobežo pretendenta tehnisko piedāvājumu ar konkrētu risinājumu, vienlaikus sagaidot, ka izvēlētais variants nodrošinās drošu un normatīviem atbilstošu piekļuvi visā balsta ekspluatācijas laikā.

3. jautājums
19.06.2026. vēstulē Nr. 2.5/2026/2696, 3. jautājumā sniegta atbilde: nomaināmo balstu projektēšanā līnijas gabarīti (saskaņā ar tehniskā uzdevuma punktiem 4.15.–4.19.) ir jāaprēķina, izmantojot vadus ar šķērsgriezumu 3x400 mm², neskatoties uz to, ka konkrētajā iepirkumā esošo vadu nomaiņa nav paredzēta. 
Jautājums: Ja tiek paredzēts nākotnē mainīt esošās gaisvadu elektropārvades līnijas vadus, vai līniju armatūra pie balstu nomaiņas darbiem jāparedz priekš 3x400 mm² tēraudalumīnija vadiem?
Atbilde uz 3. jautājumu
Neraugoties uz to, ka balstu projektēšanā gabarīti jāparedz, pieņemot perspektīvos vadītājus 3x400 mm², līnijas armatūra šī iepirkuma ietvaros nav jāprojektē vai jāizvēlas atbilstoši šādam vadītāju šķērsgriezumam.
Tas nozīmē:
1) armatūra jāparedz atbilstoši esošajai līnijas konfigurācijai un faktiski ekspluatācijā esošajiem vadiem;
2) nākotnes iespējamā vadītāju nomaiņa nav šī līguma priekšmets un neietekmē armatūras izvēli šajā posmā;
3) šāda pieeja nodrošina samērīgumu starp investīcijām un faktiskajām projekta prasībām.

4. jautājums
19.06.2026. vēstulē Nr. 2.5/2026/2696, 8. jautājumā sniegta atbilde: Informācija par īsslēguma strāvām šobrīd nav pieejama un tiks sniegta atsevišķi. Projektēšanas gaitā šie dati tiks nodrošināti, lai varētu korekti izvēlēties līnijas armatūru un nodrošināt atbilstību tehniskajām prasībām.
Jautājums: Diemžēl esam spiesti atkārtoti lūgt izsniegt īsslēguma stāvas, jo mums ir jāsagatavo piedāvājums ar korektām līnijas armatūrām, atbilstošām tehniskajām prasībām. Īsslēguma strāvu lielumi var ietekmēt kopējo piedāvājuma cenu.
Ja informācija par īsslēguma strāvām šobrīd nav pieejama, lūdzam paziņot kad tā būs pieejama, attiecīgi pagarinot piedāvājuma iesniegšanas termiņu.
Atbilde uz 4. jautājumu
Pasūtītājs informē, ka nepieciešamie īsslēguma strāvu dati tiek sniegti atsevišķā vēstules pielikumā, šie dati ir uzskatāmi par obligāti izmantojamiem piedāvājuma sagatavošanā, pretendentiem, sagatavojot piedāvājumu, jānodrošina pilnīga atbilstība šiem parametriem.
Tādējādi tiek novērsta nenoteiktība piedāvājumu sagatavošanā un nodrošināta vienlīdzīga informācijas pieejamība visiem pretendentiem.

Pielikumā: Summārās īsslēguma strāvas elektropārvades līnijas armatūras izvēlei – 3 (trīs) MS Word datnes.

